สรุปภาวะตลาดต่างประเทศ
สรุปภาวะตลาดต่างประเทศประจำวันที่ 19 มิ.ย. 2561
20 มิ.ย. 2561

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (19 มิ.ย.) เนื่องจากนักลงทุนกังวลว่า สงครามการค้าระหว่างสหรัฐและจีนอาจทวีความรุนแรงมากขึ้น และส่งผลกระทบต่อเศรษฐกิจทั่วโลก หลังจากประธานาธิบดีโดนัลด์ ทรัมป์ ขู่เรียกเก็บภาษีนำเข้าสินค้าจากจีนเพิ่มขึ้นอีก โดยความวิตกกังวลในเรื่องดังกล่าวได้ฉุดหุ้นกลุ่มอุตสาหกรรมร่วงลงอย่างหนัก ซึ่งรวมถึงหุ้นโบอิ้ง และแคทเธอร์พิลลาร์
ดัชนีเฉลี่ยอุตสาหกรรมดาวโจนส์ปิดที่ 24,700.21 จุด ร่วงลง 287.26 จุด หรือ -1.15% ดัชนี S&amp;P500 ปิดที่ 2,762.59 จุด ลดลง 11.16 จุด หรือ -0.40% และดัชนี Nasdaq ปิดที่ 7,725.58 จุด ลดลง 21.44 จุด หรือ -0.28%
 
ตลาดหุ้นยุโรปปิดร่วงลงเมื่อคืนนี้ (19 มิ.ย.) ท่ามกลางความวิตกกังวลที่ว่า การทำสงครามการค้าระหว่างสองชาติมหาอำนาจทางเศรษฐกิจอย่างสหรัฐและจีนนั้น อาจลุกลามจนส่งผลกระทบต่อการขยายตัวของเศรษฐกิจทั่วโลก
ดัชนี Stoxx Europe 600 ลดลง 0.7% ปิดที่ 383.21 จุด ซึ่งเป็นระดับปิดต่ำสุดนับตั้งแต่วันที่ 31 พ.ค.ปีนี้
ดัชนี DAX ตลาดหุ้นเยอรมันปิดที่ 12,677.97 จุด ลดลง 156.14 จุด หรือ -1.22% ดัชนี FTSE 100 ตลาดหุ้นลอนดอนปิดที่ 7,603.85 จุด ลดลง 27.48 จุด หรือ -0.36% และดัชนี CAC-40 ตลาดหุ้นฝรั่งเศสปิดที่ 5,390.63 จุด ลดลง 59.85 จุด หรือ -1.10%
 
ตลาดหุ้นลอนดอนปิดร่วงลงเมื่อคืนนี้ (19 มิ.ย.) โดยดัชนี FTSE 100 ปิดในแดนลบติดต่อกันเป็นวันที่ 3 เนื่องจากนักลงทุนวิตกกังวลว่า สงครามการค้าระหว่างสหรัฐและจีนอาจทวีความรุนแรงมากขึ้น หลังจากกประธานาธิบดีโดนัลด์ ทรัมป์ ขู่ว่าจะเรียกเก็บภาษีนำเข้าสินค้าจากจีนเพิ่มขึ้นอีก 10% ขณะที่จีนก็เตือนว่าจะใช้มาตรการตอบโต้เช่นกัน
ทั้งนี้ ดัชนี FTSE 100 ตลาดหุ้นลอนดอนปิดที่ 7,603.85 จุด ลดลง 27.48 จุด หรือ -0.36%
 
สัญญาทองคำตลาดนิวยอร์กปิดลบเมื่อคืนนี้ (19 มิ.ย.) โดยได้รับปัจจัยกดดันจากดอลลาร์ที่แข็งค่า อย่างไรก็ตาม สัญญาทองคำได้รับแรงซื้อบางส่วนในฐานะสินทรัพย์ปลอดภัย อันเนื่องมาจากความวิตกเกี่ยวกับการทำสงครามการค้าระหว่างสหรัฐและจีน
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 1.5 ดอลลาร์ หรือ 0.12% ปิดที่ 1278.60 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 11.7 เซนต์ หรือ 0.71% ปิดที่ 16.323 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 19 ดอลลาร์ หรือ 2.15% ปิดที่ 864.90 ดอลลาร์/ออนซ์
สัญญาพัลลาเดียมส่งมอบเดือนก.ย. ดิ่งลง 22.60 ดอลลาร์ หรือ 2.3% ปิดที่ 960.30 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลงเมื่อคืนนี้ (19 มิ.ย.) เนื่องจากความวิตกเกี่ยวกับผลกระทบของการทำสงครามการค้าระหว่างสหรัฐและจีน นอกจากนี้ ตลาดยังถูกกดดันจากการคาดการณ์ที่ว่า ซาอุดิอาระเบียและรัสเซียจะเสนอให้มีการปรับเพิ่มกำลังการผลิตในการประชุมกลุ่มประเทศผู้ส่งออกน้ำมัน (โอเปก) และประเทศนอกกลุ่มในวันที่ 22 มิ.ย.
สัญญาน้ำมันดิบ WTI ส่งมอบเดือนก.ค. ลดลง 78 เซนต์ หรือ 1.2% ปิดที่ 65.07 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. ลดลง 26 เซนต์ หรือเกือบ 0.4% ปิดที่ 75.08 ดอลลาร์/บาร์เรล
 
ดอลลาร์สหรัฐแข็งค่าขึ้นเมื่อเทียบกับยูโรและสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (19 มิ.ย.) ขานรับข้อมูลเศรษฐกิจที่แข็งแกร่งของสหรัฐ โดยกระทรวงพาณิชย์สหรัฐระบุว่า ตัวเลขการเริ่มต้นสร้างบ้านในสหรัฐพุ่งขึ้นเกินคาดในเดือนพ.ค. อย่างไรก็ตาม ดอลลาร์อ่อนค่าลงเมื่อเทียบกับเงินเยน เนื่องจากนักลงทุนวิตกกังวลเกี่ยวกับการทำสงครามการค้าระหว่างสหรัฐและจีนที่มีแนวโน้มบานปลายในขณะนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1575 ดอลลาร์ จากระดับ 1.1615 ดอลลาร์ ขณะที่เงินปอนด์อ่อนค่าลงแตะระดับ 1.3169 ดอลลาร์ จากระดับ 1.3240 ดอลลาร์ และดอลลาร์ออสเตรเลียอ่อนค่าลงแตะระดับ 0.7377 ดอลลาร์สหรัฐ จากระดับ 0.7416 ดอลลาร์สหรัฐ
ดอลลาร์อ่อนค่าลงเมื่อเทียบกับเงินเยน ที่ระดับ 110.08 เยน จากระดับ 110.51 เยน แต่แข็งค่าเมื่อเทียบกับฟรังก์สวิส ที่ระดับ 0.9950 ฟรังก์ จากระดับ 0.9949 ฟรังก์